Proposta għal REGOLAMENT TAL-KUNSILL li jistabbilixxi l-opportunitajiet tas-sajd għall-2013 għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku /* COM/2012/0458 final - 2012/0223 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA · Raġunijiet u għanijiet tal-proposta Skont ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd, għandhom jittieħdu miżuri biex jiżguraw li r-riżorsi akkwatiċi ħajjin huma sfruttati taħt kundizzjonijiet ekonomiċi, ambjentali u soċjali sostenibbli. Għodda importanti waħda f’dan ir-rigward hija l-istabbiliment annwali tal-opportunitajiet tas-sajd fl-għamla ta’ qabdiet totali permissibbli (TACs), ta' kwoti u ta' limiti tal-isforzi tas-sajd. L-għan ta’ din il-proposta huwa li jiġu stabbiliti l-opportunitajiet tas-sajd għall-2013 għall-Istati Membri fir-rigward tal-iktar stokkijiet kummerċjalment importanti fil-Baħar Baltiku. Bil-għan li jiġu ssimplifikati u ċċarati d-deċiżjonijiet annwali dwar it-TAC u l-kwoti, l-opportunitajiet tas-sajd fil-Baħar Baltiku ilhom jiġu stabbiliti permezz ta' Regolament separat mill-2006. · Kuntest ġenerali Il-Komunikazzjoni mill-Kummissjoni fir-rigward ta’ konsultazzjoni dwar l-Opportunitajiet tas-Sajd għall-2013 (COM(2012)278 finali), tiddeskrivi l-isfond tal-proposta. Il-parir xjentifiku dwar l-istokkijiet fil-Baħar Baltiku għall-2013 ingħata mill-Kunsill Internazzjonali għall-Esplorazzjoni tal-Baħar (ICES) f’Mejju 2012 u mill-Kumitat Xjentifiku, Tekniku u Ekonomiku għas-Sajd (STECF) f’Ġunju 2012. Il-proposta fiha żewġ taqsimiet li huma importanti għall-ġestjoni tas-sajd fil-Baltiku fl-2013 permezz tal-opportunitajiet tas-sajd: taqsima minnhom tistabbilixxi t-TACs u l-kwoti u t-taqsima l-oħra tillimita l-isforz tas-sajd, billi timponi limiti fuq l-attività tal-bastimenti tas-sajd (l-għadd ta' jiem fuq il-baħar). · Dispożizzjonijiet eżistenti fil-qasam tal-proposta L-opportunitajiet tas-sajd u l-mod li bih huma allokati lill-Istati Membri jiġu rregolati kull sena. L-aktar strument riċenti huwa r-Regolament tal-Kunsill (UE) Nru 1256/2011 tat-30 ta' Novembru 2011 li jistabbilixxi l-opportunitajiet tas-sajd għall-2012 għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku u li jemenda r-Regolament (UE) Nru 1124/2010. Ir-Regolament tal-Kunsill (KE) Nru 2187/2005 tal-21 ta’ Diċembru 2005 għall-konservazzjoni ta’ riżorsi tas-sajd permezz ta’ miżuri tekniċi fil-Baħar Baltiku, fil-Belts u fis-Sound, li jemenda r-Regolament (KE) Nru 1434/98 u jħassar ir-Regolament (KE) Nru 88/98, huwa wkoll ta’ rilevanza għall-ġestjoni tas-sajd fil-Baħar Baltiku. Ir-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet, u li jemenda r-Regolament (KEE) Nru 2847/93 u li jirrevoka r-Regolament (KE) Nru 779/97 jiddeskrivi l-miżuri ta’ kontroll u ta' monitoraġġ meħtieġa għall-bini mill-ġdid tal-istokkijiet tal-merluzz inkwistjoni. Jistabbilixxi wkoll ir-regoli għall-istabbiliment tat-TACs għall-istokkijiet tal-merluzz tal-Lvant u tal-Punent u l-limiti tal-isforz tas-sajd assoċjati magħhom. · Konsistenza ma' politiki u għanijiet oħra tal-UE Il-miżuri proposti huma konformi mal-għanijiet u r-regoli tal-Politika Komuni tas-Sajd u huma konsistenti mal-politika tal-Unjoni dwar l-iżvilupp sostenibbli. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT · Ġbir u użu ta' għarfien espert L-organizzazzjonijiet/esperti ewlenin ikkonsultati L-organizzazzjonijiet xjentifiċi kkonsultati kienu l-Kunsill Internazzjonali għall-Esplorazzjoni tal-Baħar (ICES) u l-Kumitat Xjentifiku, Tekniku u Ekonomiku dwar is-Sajd (STECF). Kull sena, l-Unjoni titlob parir xjentifiku dwar il-qagħda tal-istokkijiet importanti tal-ħut lill-ICES u lill-STECF. Il-parir li tirċievi jkopri l-istokkijiet kollha tal-Baltiku li għalihom huma proposti t-TACs. · Konsultazzjoni mal-partijiet interessati Il-Kunsill Reġjonali Konsultattiv tal-Baħar Baltiku (BSRAC) ġie kkonsultat fil-laqgħa tal-Grupp Konġunt ta’ Ħidma dwar is-Sajd għall-Ħut Demersali/Pelaġiku f’Ġunju 2012 abbażi tal-Komunikazzjoni mill-Kummissjoni fir-rigward ta’ Konsultazzjoni dwar l-Opportunitajiet tas-Sajd. L-ICES u l-STECF ipprovdew il-bażi xjentifika għall-proposta. F'dik il-laqgħa ġew ippreżentati r-regoli għall-istabbiliment tat-TACs u l-kwoti għall-2013 abbażi tal-Komunikazzjoni. Tqiesu l-opinjonijiet preliminari espressi dwar l-istokkijiet tal-ħut kollha kkonċernati u ġew ikkunsidrati kemm jista' jkun fil-proposta mingħajr ma nħolqu kontradizzjonijiet mal-politiki eżistenti jew deterjorament fl-istat tar-riżorzi vulnerabbli. Il-BSRAC jappoġġa t-tentattivi tal-Kummissjoni li tistabbilixxi TACs li huma iktar konsistenti mal-parir xjentifiku, kif ukoll l-applikazzjoni tal-pjan multiannwali għall-merluzz fir-rigward tal-istabbiliment tat-TACs. · Valutazzjoni tal-impatt It-TACs għall-merluzz tal-Punent u tal-Lvant tal-Baltiku bħala medja naqsu b'6 % skont il-pjan multiannwali. Taħt il-proposta tlieta mill-ħames TACs tal-ħut pelaġiku se jiżdiedu u ż-żewġ TACs li jibqa' se jonqsu. B’mod ġenerali, il-miżuri proposti se jwasslu għal żieda żgħira kumplessiva ta' madwar 2 % fl-opportunitajiet tas-sajd f’termini tal-volumi tal-qabdiet mill-bastimenti tal-Unjoni fil-Baħar Baltiku għall-ispeċijiet kollha minbarra l-istokkijiet tas-salamun u tal-barbun tat-tbajja’. Il-proposta ma tirriflettix biss tħassib għal żmien qasir imma hija wkoll parti minn approċċ iktar fit-tul fejn il-livell tas-sajd jitnaqqas gradwalment għal livelli ta’ sostenibbiltà fit-tul. Għalhekk, fi żmien medju sa twil, l-approċċ meħud f’konformità mal-proposta se jirriżulta fi sforz tas-sajd stabbli u kwoti ogħla. L-effetti fit-tul tal-approċċ huma mistennija li jkunu impatt imnaqqas fuq l-ambjent minħabba l-isforz inqas tas-sajd, tnaqqis fis-settur tal-qbid f’termini tal-għadd ta’ bastimenti u/jew l-isforz medju tas-sajd għal kull bastiment, u l-istess ammont ta’ ħatt l-art jew iktar. Is-sostenibbiltà tal-attivitajiet tas-sajd se tiżdied fuq żmien twil. 3. ELEMENTI LEGALI TAL-PROPOSTA · Sommarju tal-azzjoni proposta Il-proposta tfittex li tistabbilixxi l-limiti tal-qbid u tal-isforz applikabbli għas-sajd tal-UE sabiex jintlaħaq l-għan tal-Politika Komuni tas-Sajd li jiġi żgurat sajd f’livelli li huma bijoloġikament, ekonomikament u soċjalment sostenibbli. · Bażi legali L-Artikolu 43(3) tat-Trattat dwar il-Funzjonament tal-Unjoni Ewropea (TFUE). · Prinċipju tas-sussidjarjetà Il-proposta hija fil-kompetenza esklussiva tal-Unjoni kif imsemmi fl-Artikolu 3(1)(d) tat-TFUE. Għaldaqstant, il-prinċipju tas-sussidjarjetà ma japplikax. · Prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin. Il-Politika Komuni tas-Sajd hija politika komuni. Skont l-Artikolu 43(3) tat-TFUE hija r-responsabbiltà tal-Kunsill li jadotta l-miżuri dwar l-iffissar u l-allokazzjoni tal-opportunitajiet tas-sajd. Ir-Regolament tal-Kunsill inkwistjoni jalloka l-opportunitajiet tas-sajd lill-Istati Membri. Waqt li jqisu l-Artikolu 20(3) tar-Regolament (KE) Nru 2371/2002, l-Istati Membri huma ħielsa li jallokaw opportunitajiet fost reġjuni jew operaturi skont kif jidhrilhom xieraq. Għalhekk, l-Istati Membri għandhom spazju kemm iridu biex jimmanuvraw fir-rigward ta’ deċiżjonijiet relatati mal-mudell soċjali/ekonomiku tal-għażla tagħhom biex jisfruttaw l-opportunitajiet tas-sajd allokati lilhom. Il-proposta ma għandha l-ebda implikazzjoni finanzjarja ġdida għall-Istati Membri. Dan ir-Regolament partikolari jiġi adottat mill-Kunsill kull sena, u l-mezzi pubbliċi u privati għall-implimentazzjoni tiegħu diġà jinsabu fis-seħħ. · Għażla ta’ strument L-istrument propost: Regolament. Din hija proposta għall-ġestjoni tas-sajd abbażi tal-Artikolu 43(3) tat-TFUE u skont l-Artikolu 20 tar-Regolament tal-Kunsill (KE) Nru 2371/2002. 4. IMPLIKAZZJONIJIET BAĠITARJI Il-proposta ma għandhiex implikazzjonijiet fuq il-baġit tal-UE. 5. INFORMAZZJONI ADDIZZJONALI · Simplifikazzjoni Il-proposta tkompli tipprovdi għas-simplifikazzjoni tal-proċeduri amministrattivi għall-awtoritajiet pubbliċi (tal-UE jew nazzjonali), minħabba li fiha dispożizzjonijiet simili għal dawk tar-Regolament tal-2012 dwar l-opportunitajiet tas-sajd fil-Baħar Baltiku. · Analiżi/reviżjoni/klawżola sunset Il-proposta tirrigwarda Regolament annwali għas-sena 2013 u għalhekk ma tinkludix klawżola ta' reviżjoni. · Spjegazzjoni dettaljata Il-proposta tistabbilixxi l-opportunitajiet tas-sajd għall-2013 għal ċerti stokkijiet jew gruppi ta’ stokkijiet għas-sajd tal-Istati Membri fil-Baħar Baltiku. Iċ-ċifri proposti jirriflettu l-parir xjentifiku attwali, il-konsultazzjoni mal-BSRAC u l-qafas għall-istabbiliment tat-TACs u l-kwoti deskritti fil-Komunikazzjoni mill-Kummissjoni dwar konsultazzjoni dwar l-Opportunitajiet tas-Sajd. Fejn rilevanti, il-kwantitajiet teoretiċi tal-istokkijiet maqsuma mal-Federazzjoni Russa tnaqqsu mit-TACs proposti. Peress li l-intenzjoni tal-Kummissjoni hija li tiżgura l-użu sostenibbli tar-riżorsi tas-sajd f’konformità mal-politika tal-Unjoni u l-impenji internazzjonali filwaqt li l-opportunitajiet tas-sajd jinżammu stabbli, il-varjazzjonijiet annwali fit-TACs huma limitati sa fejn huwa prattiku filwaqt li jiġi kkunsidrat l-istatus ta’ stokk partikolari. It-TACs u l-kwoti allokati lill-Istati Membri jidhru fl-Anness I u l-limiti tal-isforz tas-sajd huma stabbiliti fl-Anness II tar-Regolament. Għall-istokkijiet tal-merluzz, it-TACs u l-limiti tal-isforz proposti huma konformi mar-rekwiżiti tal-pjan multiannwali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet. L-element ċentrali tal-pjan huwa tnaqqis gradwali tal-mortalità mis-sajd għal livelli sostenibbli fit-tul sabiex jiġi żgurat l-irkupru tal-istokkijiet u jiġu pprovduti rendimenti għoljin u stabbli. Minħabba li l-mortalità mis-sajd tal-istokkijiet tal-merluzz diġà tnaqqset għal-livelli indikati fil-pjan multiannwali, m'hemmx il-ħtieġa li l-isforz tas-sajd, jiġifieri l-jiem fuq il-baħar, jitnaqqas iktar u lanqas li jiżdied. L-istokkijiet pelaġiċi kollha fil-Baħar Baltiku, jiġifieri l-istokkijiet tal-aringa tal-Punent, Ċentrali, tal-Golf ta’ Riga, tal-Golf ta’ Bothnia u l-istokkijiet tal-laċċa kaħla jistgħu jinqabdu fil-livell tal-MSY fl-2013 u għalhekk it-TACs proposti jikkorrispondu mal-mortalità mis-sajd tal-MSY. Fir-rigward tal-istokkijiet tas-salamun u tal-barbun tat-tbajja', il-parir xjentifiku għad irid jitwassal skont it-termini ta' referenza sabiex tkun proposta TAC. Fl-istennija tar-riżultat ta' iktar kuntatti mal-ICES, il-kwantitajiet mhumiex ipprovduti fil-proposta, iżda dawn se jiġu inklużi fi stadju aktar tard. 2012/0223 (NLE) Proposta għal REGOLAMENT TAL-KUNSILL li jistabbilixxi l-opportunitajiet tas-sajd għall-2013 għal ċerti stokkijiet ta' ħut u gruppi ta' stokkijiet ta' ħut applikabbli fil-Baħar Baltiku IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikolu 43(3) tiegħu, Wara li kkunsidra l-proposta mill-Kummissjoni Ewropea, Billi: (1) L-Artikolu 43(3) tat-Trattat jipprevedi li l-Kunsill, fuq proposta tal-Kummissjoni, għandu jadotta miżuri dwar l-iffissar u l-allokazzjoni tal-opportunitajiet tas-sajd. (2) Ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd[1] jirrikjedi li l-miżuri li jirregolaw l-aċċess għall-ilmijiet u r-riżorsi u t-twettiq sostenibbli tal-attivitajiet tas-sajd ikunu stabbiliti b’kont meħud tal-parir xjentifiku, tekniku u ekonomiku disponibbli u, b’mod partikolari, tar-rapport magħmul mill-Kumitat Xjentifiku, Tekniku u Ekonomiku għas-Sajd (STECF), u wkoll fid-dawl ta’ kull parir li jasal mingħand il-Kunsilli Konsultattivi Reġjonali. (3) Il-Kunsill għandu l-obbligu li jadotta l-miżuri dwar l-iffissar u l-allokazzjoni tal-opportunitajiet tas-sajd skont is-sajd jew il-grupp ta’ sajd, inklużi ċerti kundizzjonijiet li huma funzjonalment marbuta magħhom, kif xieraq. L-opportunitajiet tas-sajd għandhom jitqassmu fost l-Istati Membri b'tali mod li f'kull Stat Membru tiġi żgurata stabbiltà relattiva tal-attivitajiet tas-sajd għal kull stokk jew għal kull tip ta’ sajd u filwaqt li jitqiesu kif xieraq l-għanijiet tal-Politika Komuni tas-Sajd stabbiliti fir-Regolament (KE) Nru 2371/2002. (4) Il-qabdiet totali permissibbli (TACs) għandhom jiġu stabbiliti abbażi tal-parir xjentifiku disponibbli, billi jitqiesu l-aspetti bijoloġiċi u soċjoekonomiċi filwaqt li jiġi żgurat trattament ġust bejn is-setturi tas-sajd, kif ukoll fid-dawl tal-opinjonijiet espressi matul il-konsultazzjoni mal-partijiet interessati, b’mod partikolari fil-laqgħat mal-Kumitat Konsultattiv dwar is-Sajd u l-Akkwakultura u l-Kunsilli Reġjonali Konsultattivi kkonċernati. (5) Għall-istokkijiet soġġetti għal pjanijiet multiannwali speċifiċi, l-opportunitajiet tas-sajd għandhom jiġu stabbiliti skont ir-regoli stabbiliti f’dawn il-pjanijiet. Konsegwentement, il-limiti tal-qbid u l-limiti tal-isforz tas-sajd għall-istokkijiet tal-merluzz fil-Baħar Baltiku għandhom jiġu stabbiliti skont ir-regoli stabbiliti fir-Regolament tal-Kunsill (KE) Nru 1098/2007 tat-18 ta’ Settembru 2007 li jistabbilixxi pjan pluriennali għall-istokkijiet tal-merluzz fil-Baħar Baltiku u s-sajd li jisfrutta dawk l-istokkijiet[2] (“il-Pjan għall-Merluzz tal-Baħar Baltiku”). (6) Fid-dawl tal-parir xjentifiku l-aktar reċenti, il-flessibbiltà fil-ġestjoni tal-isforz tas-sajd għall-istokkijiet tal-merluzz tal-Baħar Baltiku tista’ tiġi introdotta mingħajr ma tfixkel l-għanijiet tal-Pjan għall-Merluzz tal-Baħar Baltiku u mingħajr ma tirriżulta f’żieda fil-mortalità mis-sajd. Tali flessibbiltà tkun tista’ tippermetti ġestjoni effiċjenti tal-isforz tas-sajd fejn il-kwoti mhumiex allokati ugwalment fost il-flotta ta’ Stat Membru u tiffaċilità reazzjonijiet rapidi għal skambji ta’ kwoti. Għalhekk għandu jkun permissibbli għal Stat Membru biex jalloka, lill-bastimenti li jtajru l-bandiera tiegħu, jiem addizzjonali neqsin mill-port fejn ammont ugwali ta’ jiem neqsin mill-port jitneħħa minn bastimenti oħrajn li jtajru l-bandiera ta’ dak l-Istat Membru. (7) L-użu tal-opportunitajiet tas-sajd stabbiliti f’dan ir-Regolament għandu jkun soġġett għar-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd[3] u b’mod partikolari għall-Artikolu 33 u l-Artikolu 34 tiegħu dwar, rispettivament, ir-reġistrazzjoni tal-qabdiet u tal-isforz tas-sajd u l-informazzjoni dwar dejta dwar l-eżawriment tal-opportunitajiet tas-sajd. Għalhekk, jeħtieġ li jkunu speċifikati l-kodiċijiet relatati mal-ħatt l-art tal-istokkijiet soġġetti għal dan ir-Regolament li għandhom jintużaw mill-Istati Membri meta tintbagħat dejta lill-Kummissjoni. (8) Skont l-Artikolu 2 tar-Regolament tal-Kunsill (KE) Nru 847/96 tas-6 ta' Mejju 1996 li jintroduċi kundizzjonijiet addizzjonali għal tmexxija minn sena għal sena tat-TACs u l-kwoti[4], għandhom jiġu identifikati l-istokkijiet li huma soġġetti għall-miżuri varji msemmija fih. (9) Sabiex tkun evitata l-interruzzjoni tal-attivitajiet tas-sajd u sabiex jiġi żgurat l-għajxien tas-sajjieda tal-Unjoni, huwa importanti li, fl-1 ta’ Jannar 2013, jinfetħu t-tipi ta’ sajd inkwistjoni. Għal raġunijiet ta’ urġenza, dan ir-Regolament għandu jidħol fis-seħħ immedjatament wara l-pubblikazzjoni tiegħu, ADOTTA DAN IR-REGOLAMENT: Kapitolu I Dispożizzjonijiet Ġenerali Artikolu 1 Suġġett Dan ir-Regolament jistabbilixxi l-opportunitajiet tas-sajd għall-2013 għal ċerti stokkijiet ta' ħut u gruppi ta' stokkijiet ta' ħut fil-Baħar Baltiku. Artikolu 2 Kamp ta’ applikazzjoni Dan ir-Regolament għandu japplika għall-bastimenti tal-Unjoni li joperaw fil-Baħar Baltiku. Artikolu 3 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) iż-żoni tal-Kunsill Internazzjonali għall-Esplorazzjoni tal-Baħar (ICES) huma ż-żoni ġeografiċi speċifikati fl-Anness I tar-Regolament tal-Kunsill (KE) Nru 2187/2005 tal-21 ta' Diċembru 2005 għall-konservazzjoni ta' riżorsi tas-sajd permezz ta' miżuri tekniċi fil-Baħar Baltiku, fil-Belts u fis-Sound[5]; (b) “Baħar Baltiku” tfisser is-Suddiviżjonijiet tal-ICES 22-32; (c) “Bastiment tal-Unjoni” tfisser bastiment tas-sajd li jtajjar bandiera ta’ Stat Membru u li jkun irreġistrat fl-Unjoni; (d) “qabda totali permissibli” (TAC) tfisser il-kwantità li tista’ tittieħed minn kull stokk kull sena; (e) “kwota” tfisser proporzjon mit-TAC allokat lill-Unjoni, lil Stat Membru jew lil pajjiż terz; (f) “jum nieqes mill-port” tfisser kwalunkwe perjodu kontinwu ta' 24 siegħa jew parti minnu li fih bastiment ikun nieqes mill-port. Kapitolu II Opportunitajiet tas-Sajd Artikolu 4 TACs u allokazzjonijiet It-TACs, il-kwoti u l-kundizzjonijiet funzjonalment marbuta magħhom, fejn xieraq, huma stabbiliti fl-Anness I. Artikolu 5 Dispożizzjonijiet speċjali dwar l-allokazzjonijiet 1. L-allokazzjoni tal-opportunitajiet tas-sajd fost l-Istati Membri kif stipulat f’dan ir-Regolament għandha tkun bla preġudizzju għal: (a) skambji magħmula f'konformità mal-Artikolu 20(5) tar-Regolament (KE) Nru 2371/2002; (b) riallokazzjonjiet magħmula f'konformità mal-Artikolu 37 tar-Regolament (KE) Nru 1224/2009; (c) ħatt l-art addizzjonali permess skont l-Artikolu 3 tar-Regolament (KE) Nru 847/96; (d) kwantitajiet miżmuma skont l-Artikolu 4 tar-Regolament (KE) Nru 847/96; (e) tnaqqis magħmul skont l-Artikolu 37, l-Artikolu 105, l-Artikolu 106 u l-Artikolu 107 tar-Regolament (KE) Nru 1224/2009. 2. Għajr fejn speċifikat mod ieħor fl-Anness I ta’ dan ir-Regolament, għandu japplika l-Artikolu 3 tar-Regolament (KE) Nru 847/96 għal stokkijiet soġġetti għal TAC ta’ prekawzjoni u għandhom japplikaw l-Artikolu 3(2) u (3) u l-Artikolu 4 ta' dak ir-Regolament għal stokkijiet soġġetti għal TAC analitiku. Artikolu 6 Kundizzjonijiet għall-ħatt l-art tal-qabdiet u tal-qabdiet inċidentali Ħut minn stokkijiet li għalihom hemm stabbiliti limiti ta’ qbid għandu jinżamm abbord jew jinħatt l-art biss jekk jinqabad minn bastimenti tas-sajd ta’ Stat Membru li għandu kwota u dik il-kwota ma tkunx eżawrita. Artikolu 7 Limiti tal-isforz tas-sajd 3. Il-limiti tal-isforz tas-sajd huma stabbiliti fl-Anness II. 4. Il-limiti msemmija fil-paragrafu 1 għandhom japplikaw għas-Suddiviżjonijiet tal-ICES 27 u 28.2 sakemm il-Kummissjoni tkun għadha ma ħaditx deċiżjoni skont l-Artikolu 29(2) tar-Regolament (KE) Nru 1098/2007 biex teskludi dawk is-Suddiviżjonijiet mir-restrizzjonijiet stipulati fl-Artikolu 8(1)(b), (3), (4) u (5) u l-Artikolu 13 ta’ dak ir-Regolament. 5. Il-limiti msemmija fil-paragrafu 1 ma għandhomx japplikaw għas-Suddiviżjoni tal-ICES 28.1 sakemm il-Kummissjoni ma tkunx ħadet deċiżjoni skont l-Artikolu 29(4) tar-Regolament (KE) Nru 1098/2007 li r-restrizzjonijiet stipulati fl-Artikolu 8(1)(b), (3), (4) u (5) tar-Regolament (KE) Nru 1098/2007 għandhom japplikaw għal dik is-Suddiviżjoni. Kapitolu III Dispożizzjonijiet Finali Artikolu 8 Trażmissjoni tad-dejta Meta, skont l-Artikolu 33 u l-Artikolu 34 tar-Regolament (KE) Nru 1224/2009, l-Istati Membri jibagħtu dejta lill-Kummissjoni relatata mal-ħatt l-art tal-kwantitajiet ta’ stokkijiet maqbuda, huma għandhom jużaw il-kodiċijiet tal-istokkijiet stabbiliti fl-Anness I ta’ dan ir-Regolament. Artikolu 9 Dħul fis-seħħ Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta' Jannar 2013. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS I TACs APPLIKABBLI SKONT L-ISPEĊI U Ż-ŻONA GĦALL-BASTIMENTI TAL-UNJONI F’ŻONI FEJN JEŻISTU T-TACs It-tabelli li ġejjin jistabbilixxu t-TACs u l-kwoti (f’tunnellati ta’ piż ħaj, ħlief fejn huwa speċifikat mod ieħor) skont l-istokk, u l-kundizzjonijiet marbuta magħhom b’mod funzjonali, fejn xieraq. Ir-referenzi għaż-żoni tas-sajd huma referenzi għaż-żoni tal-ICES, sakemm ma jkunx speċifikat mod ieħor. F’kull żona, l-istokkijiet tal-ħut huma msemmija fl-ordni alfabetika tal-ismijiet tal-ispeċijiet bil-Latin. Għall-finijiet ta’ dan ir-Regolament qed tingħata t-tabella li ġejja ta’ korrispondenzi ta’ ismijiet bil-Latin u ismijiet komuni: Isem xjentifiku || Kodiċi Alpha-3 || Isem komuni Clupea harengus || HER || Aringa Gadus morhua || COD || Merluzz Pleuronectes platessa || PLE || Barbun tat-tbajja’ Salmo salar || SAL || Salamun tal-Atlantiku Sprattus sprattus || SPR || Laċċa kaħla Speċi: || Aringa || || Żona: || Is-Suddiviżjonijiet 30-31 || || || Clupea harengus || || HER/3D30.; HER/3D31. Il-Finlandja || 81 248 || || L-Isvezja || 17 852 || || || || || L-Unjoni || 99 100 || || || || || TAC || 99 100 || || TAC analitika L-Artikolu 3 tar-Regolament (KE) Nru 847/96 ma japplikax. L-Artikolu 4 tar-Regolament (KE) Nru 847/96 ma japplikax. Speċi: || Aringa || || Żona: || Is-Suddiviżjonijiet 22-24 || Clupea harengus || || HER/3B23.; HER/3C22.; HER/3D24. || Id-Danimarka || 3 617 || || Il-Ġermanja || 14 234 || Il-Finlandja || 2 || || Il-Polonja || 3 357 || L-Isvezja || 4 590 || || || || L-Unjoni || 25 800 || || || || TAC || 25 800 || || TAC analitika L-Artikolu 3 tar-Regolament (KE) Nru 847/96 ma japplikax. L-Artikolu 4 tar-Regolament (KE) Nru 847/96 ma japplikax. || || || || || Speċi: || Aringa || || Żona: || L-ilmijiet tal-Unjoni tas-Suddiviżjonijiet 25-27, 28.2, 29 u 32 || Clupea harengus || || HER/3D25.; HER/3D26.; HER/3D27.; HER/3D28.2; HER/3D29.; HER/3D32. Id-Danimarka || 1 873 || || Il-Ġermanja || 497 || || L-Estonja || 9 567 || || Il-Finlandja || 18 674 || || Il-Latvja || 2 361 || || Il-Litwanja || 2 486 || || Il-Polonja || 21 216 || || L-Isvezja || 28 481 || || || || || L-Unjoni || 85 155 || || || || || TAC || Mhux rilevanti || TAC analitika Speċi: || Aringa || || Żona: || Is-Suddiviżjoni 28.1 || Clupea harengus || || HER/03D.RG || || || L-Estonja || 12 764 || || Il-Latvja || 14 876 || || || || || L-Unjoni || 27 640 || || || || || TAC || 27 640 || || TAC analitika || || || Speċi || Merluzz || Żona: || L-ilmijiet tal-Unjoni tas-Suddiviżjonijiet 25-32 || Gadus morhua || || COD/3D25.; COD/3D26.; COD/3D27.; COD/3D28.; COD/3D29.; COD/3D30.; COD/3D31.; COD/3D32. Id-Danimarka || 14 143 || || Il-Ġermanja || 5 626 || || L-Estonja || 1 378 || || Il-Finlandja || 1 082 || || Il-Latvja || 5 259 || || Il-Litwanja || 3 464 || || Il-Polonja || 16 285 || || L-Isvezja || 14 328 || || || || || L-Unjoni || 61 565 || || || || || TAC || Mhux rilevanti || TAC analitika || || || Speċi: || Merluzz || || Żona: || Is-Suddiviżjonijiet 22-24 || || Gadus morhua || || COD/3B23.; COD/3C22.; COD/3D24. Id-Danimarka || 9 080 || || Il-Ġermanja || 4 439 || || L-Estonja || 201 || || Il-Finlandja || 178 || || Il-Latvja || 751 || || Il-Litwanja || 487 || || Il-Polonja || 2 429 || || L-Isvezja || 3 235 || || || || || L-Unjoni || 20 800 || || || || || TAC || 20 800 || || TAC analitika L-Artikolu 3 tar-Regolament (KE) Nru 847/96 ma japplikax. L-Artikolu 4 tar-Regolament (KE) Nru 847/96 ma japplikax. || || || Speċi: || Barbun tat-tbajja’ || || Żona: || L-ilmijiet tal-Unjoni tas-Suddiviżjonijiet 22-32 || || Pleuronectes platessa || || PLE/3B23.; PLE/3C22.; PLE/3D24.; PLE/3D25.; PLE/3D26.; PLE/3D27.; PLE/3D28.; PLE/3D29.; PLE/3D30.; PLE/3D31.; PLE/3D32. Id-Danimarka || 2 443 || || Il-Ġermanja || 271 || || Il-Polonja || 511 || || L-Isvezja || 184 || || || || || L-Unjoni || 3 409 || || || || || TAC || 3 409 || || TAC ta’ Prekawzjoni Speċi: || Salamun tal-Atlantiku || Żona: || L-ilmijiet tal-Unjoni tas-Suddiviżjonijiet 22-31 || Salmo salar || || SAL/3B23.; SAL/3C22.; SAL/3D24.; SAL/3D25.; SAL/3D26.; SAL/3D27.; SAL/3D28.; SAL/3D29.; SAL/3D30.; SAL/3D31. Id-Danimarka || 22 538 || (1) || Il-Ġermanja || 2 508 || (1) || L-Estonja || 2 291 || (1) || Il-Finlandja || 28 103 || (1) || Il-Latvja || 14 335 || (1) || Il-Litwanja || 1 685 || (1) || Il-Polonja || 6 837 || (1) || L-Isvezja || 30 465 || (1) || || || || L-Unjoni || 108 762 || (1) || || || || TAC || Mhux rilevanti || TAC analitika L-Artikolu 3 tar-Regolament (KE) Nru 847/96 ma japplikax. L-Artikolu 4 tar-Regolament (KE) Nru 847/96 ma japplikax. __________ || || || (1) Espress fl-għadd ta’ ħut individwali. Speċi: || Salamun tal-Atlantiku || Żona: || L-ilmijiet tal-Unjoni tas-Suddiviżjoni 32 || Salmo salar || || SAL/3D32. || || || L-Estonja || 1 581 || (1) || Il-Finlandja || 13 838 || (1) || || || || L-Unjoni || 15 419 || (1) || || || || TAC || Mhux rilevanti || TAC ta' Prekawzjoni __________ || || || (1) Espress fl-għadd ta’ ħut individwali. Speċi: || Laċċa kaħla || || Żona: || L-ilmijiet tal-Unjoni tas-Suddiviżjonijiet 22-32 || || Sprattus sprattus || || SPR/3B23.; SPR/3C22.; SPR/3D24.; SPR/3D25.; SPR/3D26.; SPR/3D27.; SPR/3D28.; SPR/3D29.; SPR/3D30.; SPR/3D31.; SPR/3D32. Id-Danimarka || 24 659 || (1) || Il-Ġermanja || 15 622 || (1) || L-Estonja || 28 634 || (1) || Il-Finlandja || 12 908 || (1) || Il-Latvja || 34 583 || (1) || Il-Litwanja || 12 510 || (1) || Il-Polonja || 73 392 || (1) || L-Isvezja || 47 670 || (1) || || || || L-Unjoni || 249 978 || || || || || TAC || Mhux rilevanti || || TAC analitika __________ (1) Tal-inqas 92 % tal-ħatt l-art li jingħadd mal-kwota jrid ikun ta’ laċċa kaħla. Il-qabdiet inċidentali ta’ aringi għandhom jingħaddu mat-8 % li jibqa’ tal-kwota (HER/*3BCDC). ANNESS II LIMITI TAL-ISFORZ TAS-SAJD 1. L-Istati Membri għandhom jallokaw id-dritt lill-bastimenti li jtajru l-bandiera tagħhom u li jistadu bi xbieki tat-tkarkir, bit-tartaruni Daniżi jew irkaptu simili b'malji ta’ 90 mm jew ikbar, bl-għeżula, bi xbieki tat-tħabbil jew bil-pariti li għandhom malji ta’ 90 mm jew akbar, b'konzijiet tal-qiegħ, b’konzijiet ħlief konzijiet mitluqa, xolfa tal-idejn u rkaptu tat-trejjix, li jkunu sa: (a) 163 jum neqsin mill-port fis-Suddiviżjonijiet tal-ICES 22-24, bl-eċċezzjoni tal-perjodu mill-1 sat-30 ta’ April meta japplika l-Artikolu 8(1)(a) tar-Regolament (KE) Nru 1098/2007, kif ukoll (b) 160 jum neqsin mill-port fis-Suddiviżjonijiet tal-ICES 25-28, bl-eċċezzjoni tal-perjodu mill-1 ta’ Lulju sal-31 ta’ Awwissu meta japplika l-Artikolu 8(1)(b) tar-Regolament (KE) Nru 1098/2007. 2. L-għadd massimu ta’ jiem nieqes mill-port kull sena li fihom bastiment jista' jkun preżenti fiż-żewġ żoni msemmija fil-punt 1(a) u (b) u jistad bl-irkaptu speċifikat fil-punt 1 ma jistax ikun ogħla mill-għadd massimu ta’ jiem nieqes mill-port allokat għal waħda minn dawn iż-żewġ żoni. 3. B'deroga mill-punti 1 u 2, u fejn il-ġestjoni effiċjenti tal-opportunitajiet tas-sajd teħtieġ hekk, Stat Membru jista' jalloka d-dritt lill-bastimenti li jtajru l-bandiera tiegħu ta’ sajd għal għadd ta’ jiem addizzjonali neqsin mill-port fejn ammont ugwali ta’ jiem neqsin mill-port jitneħħa minn bastimenti oħrajn li jtajru l-bandiera tiegħu li jkunu soġġetti għal restrizzjoni tal-isforz fl-istess żona u fejn il-kapaċità, f'termini ta’ kW, ta’ kull bastiment donatur tkun daqs jew akbar minn dik tal-bastimenti riċevituri. L-għadd ta’ bastimenti riċevituri ma jistax jeċċedi l-10 % tal-għadd totali ta’ bastimenti tal-Istat Membru kkonċernat, kif indikat fil-punt 1. [1] ĠU L 358, 31.12.2002, p. 59. [2] ĠU L 248, 22.9.2007, p. 1. [3] ĠU L 343, 22.12.2009, p. 1. [4] ĠU L 115, 9.5.1996, p. 3. [5] ĠU L 349, 31.12.2005, p. 1.